I sommermånederne nyder autocampere godt af at ligge på første parket ud til Vesterhavet. De kørende feriebiler ligger side om side og samles i massevis. De to søstre Lone Nielsen og Jane Brandt er få af mange, der har overnattet på stranden. - Det er et skønt sted det her. Jeg har jo lyd direkte ind, så jeg kan faktisk falde i søvn til lyden af vandet. Det er fantastisk at få lov til at tage ned på en strand og parkere og sove, siger Jane Brandt der er turist fra Charlottenlund. Men netop dét sætter flere af de lokale sommerhusejere tvivl ved. For mens autocampisterne nyder beliggenheden i fulde drag, så frygter sommerhusejerne, at det udvikler sig til en ny campingplads. - Der er nogle regler for campere der bliver udfordret ved den måde man gør det på hernede, siger sommerhusejer Michael Christensen. Ifølge Naturstyrelsen er der nemlig forskel på at raste og at campere. At raste betyder, at man parkerer for at hvile, for at kunne fortsætte sin kørsel forsvarligt. At campere betyder at man opholder sig på en plads i en længere periode eller slår lejr. Og det må kun ske på en campingplads. Ikke alle synes, de fylder - Man kan se hvordan de bader som ander strandgæster og det er ok. Når man så kan se de ruller gardinerne ned om aftenen og sover her, så er det altså ikke at raste, så er det camping, siger Michael Christensen. Bryder I så ikke reglerne? -  Jeg vil sige både og. Fordi vi sætter et bord op her, og sidder og hygger os, og så raster vi. Men hvis folk slår sig ned i en autocamper og bliver her i flere dage, så er det camping. Det synes jeg ikke er okay. Ifølge Michael Christensen er der kommet væsentlig flere autocampere de seneste par år. -  Hvis man nu bor lige omme på den anden side af klitterne her, og man har været vant til at gå ned på stranden i rigtig mange år, og man lige pludselig bliver klemt væk af nogen, som egentligt ikke har ret til at være her, så er det klart man begynder at få meninger om det. Hos nogle af de andre personer på stranden, mener de ikke at autocamperne generer. - Autocamperne ligger jo samlet, så jeg synes ikke, de generer nogen ved at være hernede. Overhovedet ikke, siger Pia Engelund, der er turist fra Horsens. - De må gerne holde hernede. Det har jeg ikke noget imod. De fylder godt, og derfor synes jeg, det er fint, de er kommet derud og holde, siger Martin Andreasen, der er indehaver af Bananen. For nyligt indførte teknik- og miljøudvalget en parkeringsfri zone omkring nedkørslen til stranden. Men måske skal der ses på yderligere initiativer. - Jeg vil gerne appellere til, at vi tager en dialog med autocamperfolket, og med grundejerforeninger og turistforeninger, for hvordan vi løser det, så der er plads til alle på stranden, siger Michael Krogsgaard (V), der er formand for Teknik- og miljøudvalget i Jammerbugt Kommune. Se hele indslaget her:

Opsummering:
Autocampere samles i hobetal ved stranden i Blokhus. Det skaber frustration hos flere sommerhusejere.